Familie blameer skokgebeure vir joernalis se doodSuna Venter. Foto: Facebook Suna Venter, die SAUK-joernalis wat Donderdagoggend dood in haar woonstel aangetref is, se familie glo traumatiese gebeure oor die afgelope jaar het tot haar dood bygedra of selfs haar dood veroorsaak. Maroela Media het vroeër berig Venter se liggaam is in haar woonstel in Fairland in Johannesburg gevind. Venter se familie het in ŉ verklaring gesê ’n harttoestand genaamd stres-kardiomiopatie is onlangs by haar gediagnoseer. Die sindroom, ook bekend as gebreekte-hart-sindroom, word vermoedelik veroorsaak deur trauma en lang tydperke van onnatuurlike stres. Venter was een van die sogenaamde “SAUK 8” – agt joernaliste wat verlede jaar in Julie deur die SAUK afgedank is nadat hulle beswaar gemaak het teen onregmatige inmenging in redaksionele beleide by die openbare uitsaaier. Venter, Foeta Krige, Busisiwe Ntuli, Krivani Pillay, Jacques Steenkamp, Lukhanyo Calata, Vuyo Mvoko en Thandeka Gqubule is almal in Julie deur die SAUK afgedank omdat hulle volgens die uitsaaier “voortgaan om die SAUK-bestuur se gesag te ondermyn” en hul “wangedrag onhoudbaar” geword het. Nadat die joernaliste hulle na die arbeidshof gewend het, is sewe van hulle weer in hul poste aangestel. Venter se familie het Donderdag in ŉ verklaring gesê Venter het oor die afgelope paar jaar verskeie traumatiese gebeure deurgemaak. Sy het onder meer talle dreigende SMS-boodskappe ontvang gedurende die afgelope jaar. “Daar is verskeie kere by haar woonstel ingebreek, die remkabels van haar motor is gesny en haar motor se bande is stukkend gesny. Sy is op geskiet en ontvoer – aan ŉ boom by Melville Koppies vasgebind, terwyl die gras rondom haar aan die brand gesteek is. In ŉ aparte voorval vroeër vanjaar is sy in die gesig met ŉ onbekende wapen geskiet en moes sy ŉ operasie ondergaan om metaalkoeëls uit haar gesig te verwyder. In die afgelope jaar is sy op drie verskillende voorvalle aangerand,” lui die verklaring. Foeta Krige, Suna Venter, Jacques Steenkamp en Krivani Pillay op 26 Julie 2016 in die arbeidshof in Johannesburg. Foto: Facebook “Die mense naaste aan haar glo haar toestand is vererger, of selfs veroorsaak, deur die gebeure oor die afgelope jaar.” Venter het agt jaar gelede by die SAUK aangesluit as ’n vervaardiger van aktuele sake by RSG. Krige, die uitvoerende vervaardiger van aktuele sake by RSG, het Donderdag gesê Venter was passievol oor internasionale nuus en aktuele sake. “Sy het so baie omgegee oor die situasie in Sirië, dat sy verlof geneem het net nadat die oorlog begin het om vir RSG vanaf die voorste linies verslag te doen,” het Krige gesê. “Tot en met haar dood was sy passievol oor die kinders wat sy tydens haar werk daar ontmoet het.” Hy het gesê Venter was een van die mees toegewyde en passievolle joernaliste met wie hy al ooit saamgewerk het. “Selfs toe dokters haar aangeraai het om weg te bly van die stresvolle werksomstandighede by die SAUK, het sy geantwoord sy kan nie gaan voor die stryd gewonne is nie.” Venter word oorleef deur haar ouers, Phillip en Christa Venter, en haar broer en suster, Wilhelm en Tessa.